- Jonas var ikke det rette sted mentalt. Sådan lød meldingen fra Jonas Vingegaards hold, Jumbo-Visma, en uges tid efter Paris-Nice i marts. Danskeren blev slået af rivalen Tadej Pogacar i kampen om løbssejren, og holdets præstationschef, Mathieu Heijboer, forklarede, at Vingegaards optakt til etapeløbet blev forstyrret af "private årsager" i dagene op til Paris-Nice. Vingegaard udtalte sig ikke selv om situationen, men nu – en måned senere – sætter han ord på situationen. - Jeg vil ikke vil ud med, hvad det nu en gang var (der forstyrrede ham, red.). Men man skal ikke være bekymret for det nu, siger Jonas Vingegaard til TV 2 Sport og fortsætter: - Det er et overstået kapitel, og det er ikke noget, vi skal tænke over længere. Vi kunne se i Baskerlandet Rundt, at jeg allerede var kommet videre fra det, og det er ikke noget, man skal bekymre sig om, siger han. Giver løfte frem mod Touren Den 26-årige cykelrytter kommer altså med gode nyheder om det mentale, og fysisk har han også set skarp ud i den seneste tid. Vingegaard endte med at vinde Baskerlandet Rundt, der blev kørt i starten af april, og efterfølgende blev han hyldet af TV 2 Sports cykelekspert Rolf Sørensen for sin præstation. Selv mener Vingegaard også, at han står et godt sted, og han giver de danske cykelfans et løfte før sommerens store etapeløb. - Jeg lover, at jeg nok skal være 100 procent til Tour de France, siger den danske stjerne.

Referat:
Tour-vinderen ønsker ikke at uddybe, hvad der konkret forstyrrede ham under Paris-Nice, men han slår fast, at det er et "overstået kapitel".